b"\n_START_ARTICLE_\nAmalfin rannikko\n_START_PARAGRAPH_\nAmalfin rannikko (Costiera Amalfitana) on rannikkokaistale etel\xc3\xa4isess\xc3\xa4 Italiassa Salernon maakunnassa Campanian alueella. Se sijaitsee Sorrenton niemimaalla Salernonlahden pohjoisrannalla. Amalfin rannikko on suosittu matkailukohde. Vuonna 1997 t\xc3\xa4m\xc3\xa4 l\xc3\xa4hes 50 kilometri\xc3\xa4 pitk\xc3\xa4 rannikko ja noin 112 neli\xc3\xb6kilometrin laajuinen alue liitettiin osaksi Unescon maailmanperint\xc3\xb6luetteloa.\n_START_SECTION_\nKulttuurimaisema\n_START_PARAGRAPH_\nAmalfin rannikko liitettiin maailmanperint\xc3\xb6luetteloon kulttuurimaisemana. Se on esimerkki V\xc3\xa4limeren maisemasta, joka ilment\xc3\xa4\xc3\xa4 kulttuurin ja luonnon arvoja sek\xc3\xa4 historiallista kehityst\xc3\xa4._NEWLINE_Amalfin rannikon vuorilla on runsaasti vaellusreittej\xc3\xa4, muun muassa Sentiero degli Dei (suom. Jumalten polku), jotka kulkev\xc3\xa4t rannikkoa pitkin kylien ja muiden n\xc3\xa4ht\xc3\xa4vyyksien kautta kautta.\n_START_SECTION_\nHistoria\n_START_PARAGRAPH_\nAntiikin roomalaiset rakennuttivat Amalfin rannikolle huviloitaan. Vuonna 839 alueesta tuli itsen\xc3\xa4inen Amalfin herttuakunta ja aikansa suuri meritasavalta. Se oli todellinen kauppamahti, joka k\xc3\xa4vi kauppaa Bysantin satamakaupunkien kanssa it\xc3\xa4isell\xc3\xa4 V\xc3\xa4limerell\xc3\xa4.\n_START_SECTION_\nKunnat\n_START_PARAGRAPH_\nAmalfin rannikko on 15 kunnan alueella. Kunnista 12 muodostavat rannikkokaistaleen: it\xc3\xa4isin on Vietri sul Mare, joka sijaitsee aivan Salernon kaupungin l\xc3\xa4nsipuolella Salernonlahden pohjukassa; l\xc3\xa4ntisin on Positano, Sorrenton kaupungin it\xc3\xa4puolella. Kolme kunnista, Corbara, Sant'Egidio del Monte Albino ja Tramonti, sijaitsevat niemimaan keskiosassa, Lattarivuorten alueella. Alueen keskuspaikka on historiallinen noin 5\xc2\xa0000 asukkaan Amalfin kaupunki. Rannikon paikkakunnat Amalfin ja Positanon v\xc3\xa4lill\xc3\xa4 ovat Conca dei Marini, Furore ja Praiano. Amalfin ja Vietri sul Maren v\xc3\xa4lill\xc3\xa4 sijaitsevat paikkakunnat ovat Atrani, Ravello, Scala, Minori, Maiori ja Cetara. Alueen suurimmat kunnat v\xc3\xa4est\xc3\xb6m\xc3\xa4\xc3\xa4r\xc3\xa4lt\xc3\xa4\xc3\xa4n ovat Sant'Egidio del Monte Albino (noin 9\xc2\xa0000 asukasta), Vietri sul Mare (8\xc2\xa0000 as.) ja Maiori (6\xc2\xa0000 as.). Atrani on pinta-alaltaan vain 0,1 neli\xc3\xb6kilometri\xc3\xa4."